## Ensems comença la seua 46 edició amb catorze concerts i activitats paral·leles

*** L’afròpera *The Golden Stoo*l arriba a Les Arts dijous 19 de setembre amb les entrades exhaurides
* Ensems té lloc del 19 al 25 de setembre amb catorze concerts, converses i activitats paral·leles en Les Arts i el Palau de la Música de València**

Ensems, festival degà de la música contemporània a Espanya, comença la seua 46a edició, que tindrà lloc del 19 al 25 de setembre amb una programació de catorze concerts i activitats paral·leles que es dividiran entre Les Arts i el Palau de la Música de València.

La 46a edició d’Ensems s’inicia el dijous 19 de setembre amb la inauguració de la instal·lació sonora *Acuática*, de Bosch & Simons, que es podrà visitar els dies 19, 21, 22, 23 i 25 de setembre de 18:30 a 19:30 hores en el *hall* del Teatre Martín i Soler de Les Arts, amb accés lliure. Des de 1990, Peter Bosch i Simone Simons s’han centrat en el desenrotllament de ‘màquines musicals’ autònomes, caracteritzades per uns equilibris inestables que el més mínim canvi pot produir un resultat sonor impredictible.

També el dijous tindrà lloc el primer gran concert d’esta edició, l’afròpera *The Golden Stool*, de Gorges Ocloo en el Teatre Martín i Soler dels Arts, una producció de LOD Muziektheater & Toneelhuis en coproducció amb Opera Ballet Vlaanderen & O. Festival Rotterdam, amb el suport d’ENOA, que obri la programació del festival i que ja ha exhaurit les entrades disponibles.

El divendres 20 de setembre la programació es trasllada al Palau de la Música, a on a les 12:00 hores tindrà lloc el concert del percussionista David Moliner, amb un programa per a marimba sol. A la vesprada s’inaugurarà la instal·lació sonora de José Antonio Orts, just abans de la primera de les activitats ‘En conversa’, que comptarà amb la subdirectora del Palau de la Música, Nieves Pascual; el compositor i degà de l’Escola Superior de Música Reina Sofia, Òscar Colomina; i el director de relacions externes de l’Escola Superior de Música Reina Sofia, Álvaro Guibert.

A les 19:30 hores serà el concert de l’Orquestra de València en la sala José Iturbi del Palau de la Música que celebra el 150 aniversari Schönberg amb Baldur Brönnimann com a director i un programa amb obres de Joaquín Rodrigo, Òscar Colomina, Akira Miyoshi i Arnold Schönberg.

**46a edició**

El lema d’esta edició d’Ensems és ‘Songs of Wars I Have Seen’, en referència a l’obra de Heiner Goebbels que té un lloc destacat en la programació, amb la direcció de Chloe Rooke, i que serà el punt de partida per a una reflexió sobre la violència i les guerres, especialment cap al patiment de les dones en estes.

En esta edició d’Ensems, la programació s’ha construït sobre la base de quatre blocs temàtics: ‘Songs of Wars I Have Seen’, com a obra central i lema de l’edició; el 150 aniversari del naixement del compositor austríac Arnold Schönberg; l’homenatge al compositor valencià-canadenc José Evangelista, mort en 2023; i la reflexió sobre la música contemporània amb diàlegs i taules redones.

Totes les activitats de la programació d’Ensems són d’accés lliure fins que es complete l’aforament, excepte l’òpera *The Golden Stool* i el concert de l’Orquestra de València, les entrades de la qual ja estan a la venda. Les invitacions per als concerts es poden obtindre en la web de l’IVC.

Fecha: 18/09/2024